Køer på flere kilometer har lammet trafikken i Nordjylland mandag morgen.

Over 50 lastbiler har mandag morgen blokeret adskillige motorvejsafkørsler, rundkørsler og trafikerede landeveje. Det sker som led i en storstilet demonstration mod den vejafgift på tung transport, som regeringen har på vej. Det vil ifølge vognmændene lukke mange af deres forretninger. Blokaden har resulteret i et kæmpe trafikkaos, hvor biler holder i lange køer - især omkring Aalborg. Mandag klokken 10 er trafikken dog ved at glide igen. Kaos ved lufthavnen TV2 Nords udsendte mødte flere folk, der mandag morgen parkerede bilerne i vejsiden tæt ved lufthavnen for at gå resten af vejen for at nå deres fly. Samtidig var trafikken gået næsten i stå ved indfaldsvejene til Aalborg på grund af de mange blokader. Herunder forklares CO2-afgiften: Det fik de nordjyske bilister til at søge ind gennem Aalborg for komme frem på arbejde. Men det betyder, at der mandag morgen har været en kø på flere kilometer gennem Aalborg midtby og Nørresundby. Samtidig har trafikken sneglet sig frem flere steder på den nordjyske E45. Også ved Hals-Egense-færgen er der kø her til morgen med bilister, som forsøger at komme udenom køen på Aalborgvej og E45 Nordjyske motorvej. Indsatsleder ved Nordjyllands Politi Henrik Skals forklarer, at politiet er i dialog med vognmændene, og flere steder er de blevet bedt om at flytte deres lastbiler. - Situationen er under kontrol og dialogen med de strejkende chauffører er generelt god. Vi har en del patruljer ude at køre og øje på de forskellige demonstrationer, siger han. Det oplyses dog, at der lige nu er to sigtede vognmænd på grund af ulovlige parkeringer. Ifølge Nordjyllands Politi er der lige nu blokader på følgende motorvejsafkørsler: Aalborg Syd Humlebakken Sønder Onsild Vodskov Rørdal Bouet Egnsplanvej Støvring Syd Haverslev. Vognmændene flytter blokaderne løbende, oplyser politiet. Ifølge TV2 Nords oplysninger vil vognmænd også forsøge at blokere trafikken i eftermiddag, når folk skal hjem fra arbejde.